Surathai21/ocs-krisdika huggingface dataset:
พระราชบัญญัติกู้เงินตามโครงการช่วยเหลือทางเศรษฐกิจของต่างประเทศ พ.ศ. 2502
วันที่ประกาศ: 1959-08-01

content: พระราชบัญญัติ กู้เงินตามโครงการช่วยเหลือ ทางเศรษฐกิจของต่างประเทศ พ.ศ. ๒๕๐๒
content: ภูมิพลอดุลยเดช ป.ร. ให้ไว้ ณ วันที่ ๓๐ กรกฎาคม พ.ศ. ๒๕๐๒ เป็นปีที่ ๑๔ ในรัชกาลปัจจุบัน
content: พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ ให้ประกาศว่า โดยที่เป็นการสมควรมีกฎหมายว่าด้วยการกู้เงินตามโครงการช่วยเหลือทางเศรษฐกิจของต่างประเทศ จึงทรงพระกรุณาโปรดเกล้าฯ ให้ตราพระราชบัญญัติขึ้นไว้โดยคำแนะนำและยินยอมของสภาร่างรัฐธรรมนูญในฐานะรัฐสภา ดังต่อไปนี้
sectionNo: 1
content: มาตรา ๑ พระราชบัญญัตินี้เรียกว่า “พระราชบัญญัติกู้เงินตามโครงการช่วยเหลือทางเศรษฐกิจของต่างประเทศ พ.ศ. ๒๕๐๒”
sectionNo: 2
content: มาตรา ๒ พระราชบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป
sectionNo: 3
content: มาตรา ๓ ให้รัฐบาลมีอำนาจกู้เงินตามโครงการช่วยเหลือทางเศรษฐกิจของต่างประเทศภายในกำหนดเวลาไม่เกินวันที่ ๓๑ ธันวาคม พ.ศ. ๒๕๐๔ เป็นมูลค่าไม่เกินสี่พันล้านบาท จะเป็นเงินตราสกุลใดก็ได้ ในกรณีที่เป็นการกู้เงินตราต่างประเทศสกุลดอลลาร์สหรัฐอเมริกา
sectionNo: 3
content: ให้คำนวณเป็นเงินบาทในอัตราหนึ่งดอลลาร์สหรัฐอเมริกาต่อยี่สิบบาท หรือถ้าเป็นเงินตราต่างประเทศสกุลอื่น ก็ให้คำนวณโดยเทียบจากค่าเสมอภาคของเงินตราสกุลนั้น
sectionNo: 4
content: มาตรา ๔ ในการกู้เงินดังกล่าว นอกจากจะทำโดยสัญญากู้แล้ว ให้รัฐบาลมีอำนาจทำโดยออกพันธบัตร หรือตราสารอื่นใดเป็นคราว ๆ ได้ตามความต้องการ การกู้เงินแต่ละคราว ให้ประกาศในราชกิจจานุเบกษา
sectionNo: 5
content: มาตรา ๕ อัตราดอกเบี้ยในการกู้เงินให้กำหนดได้ไม่เกินร้อยละหกต่อปี
sectionNo: 6
content: มาตรา ๖ ให้กำหนดเวลาชำระต้นเงินกู้คืนไม่เกินสี่สิบปีนับแต่วันทำสัญญากู้หรือวันออกพันธบัตรหรือตราสารนั้น ๆ แล้วแต่กรณี
sectionNo: 7
content: มาตรา ๗ ให้รัฐมนตรีว่าการกระทรวงการคลังรักษาการตามพระราชบัญญัตินี้
content: ผู้รับสนองพระบรมราชโองการ จอมพล ส. ธนะรัชต์ นายกรัฐมนตรี
content: หมายเหตุ :- เหตุผลในการประกาศใช้พระราชบัญญัติฉบับนี้ คือ โดยที่รัฐบาลมีหนทางที่จะได้รับความช่วยเหลือจากรัฐบาลต่างประเทศโดยเฉพาะอย่างยิ่งคือรัฐบาลสหรัฐอเมริกา เพื่อพัฒนาการเศรษฐกิจ ความช่วยเหลือนี้บางส่วนจะได้รับในรูปเงินกู้ จึงจำเป็นต้องมีกฎหมายเพื่อให้อำนาจรัฐบาลทำการกู้เงินตามโครงการช่วยเหลือนี้